**Familha** : Èstes estranhs **Nom** : Lo Tac

# Origina :

Lo mite deu Tac qu’es sancèrament lanusquet e, entà mèi díser, que ven de la Lana Gran. Qu’es ligat a la seuva grana de pins. Daubuns contes que’u situan aus entorns deu pont d’Armentiu, a Luva.

# Descripcion :

Lo Tac qu’es un d’aqueths èstes petits e maliciós qui passan lo temps en har maishants torns au praube monde. Que sap har-lo com que de tots los bruts e que’s pòt cambiar a volentat entà préner la fòrma qui vòu.

# Istòria :

Mèi qu’ua istòria, lo Tac que correspon a mantuas possibilitats de contes, va- duts de las proprietats dont lo son dadas preu monde : que’s càmbia en causa o en animau, puish que’s hica au puishiu sus un camin, e atau lo qui passa que’u pren (sus la carreta si es cambiat en branca, suu còth si lo viatjador es a pè e si s’es cambiat en crabòt, eca.). Aquí, chic a chic, lo Tac que’s hica a pesar de mèi en mèi, e au cap de l’ahar, los buus qui tiran la carreta o l’òmi qui se’n va a pè que son esbraçats e que s’estancan, aganits. Lavetz lo Tac que s’escapa en se n’arrí der e en disants : « Que’m sui bròi hèit portar ! ».

Lo torn mèi conegut deu Tac en las Lanas, qu’es de har enténer lo brut particular deu hapchòt deu gemaire, shets de’s har véder, au viatjador chic segur deu son camin per la seuva. Entenent aquò, lo-dit viatjador que’s pensa d’anar de cap au brut entà demandar au gemaire qui maneja lo hapchòt per on e’s deu encaminar. Mes tanlèu dishat lo camin qui seguiva, lo viatjador qu’enten lo brut en ua auta direccion, puish en ua auta, de tau sòrta qu’au cap d’ua pausa non sap pas mei briga on se tròba. Lavetz qu’enten l’arríder deu Tac.

# Intertextualitat :

* Los *laminak* bascos.
* Lo Trufandèc.
* Lo personatge de *Pirlouit* hens la 1èra BD de Peyo *Johan et Pirlouit*.